लोहाघाट। युवा कल्याण एवं प्रांतीय विकास दल की ओर से पाटी में आयोजित सांस्कृतिक महोत्सव में विभिन्न क्षेत्रों से आए युवक मंगल दल एवं युवती मंगल दलों ने अपने फन का जौहर दिखाकर दर्शकों की वाहवाही लूटी। दर्जा राज्यमंत्री खुशाल सिंह अधिकारी ने महोत्सव का दीप प्रज्ज्वलित कर आगाज किया। उन्होंने कहा कि इस प्रकार के आयोजनों से ग्रामीण युवक एवं युवतियों को अपनी प्रतिभा का प्रदर्शन करने का अवसर मिलता है। क्षेत्रीय युवक समिति के अध्यक्ष गोपाल मनराल की अध्यक्षता एवं कविराज मौनी के संचालन में हुए समारोह में विशिष्ट अतिथि बीडीओ केसी जोशी ने भी युवकों को हर क्षेत्र में आगे बढ़ने का आह्वान किया।